Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 194/08/3304	Nové Mesto nad Váhom, 25.9.2013
EEČ : 2-24-55-2013

U Z N E S E N I E

Trestná vec:	obvinený XXXXX 
Trestný čin:	marenie výkonu úradného rozhodnutia podľa § 171 odsek 3 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
odo dňa 15.08.2004 do 27.11.2004 neodovzdal syna, mal. XXXXX, nar. 05.03.1991, do starostlivosti matky XXXXX, ako mu bolo deklarované uznesením Okresného súdu v Novom Meste nad Váhom pod sp. zn. 7P/73/2004-134 zo dňa 20.09.2004, právoplatným a vykonateľným dňa 12.10.2004, ktorým súd bez návrhu začína konanie o nariadenie predbežného opatrenia a súd ukladá otcovi XXXXX povinnosť odovzdať mal. XXXXX do starostlivosti matky XXXXX, čo XXXXX neučinil, pričom následne až dňa 27.11.2004 bol mal. XXXXX matkou XXXXX nájdený vo Vysokých Tatrách a ponechaný v jej starostlivosti,

lebo nie je tento skutok trestným činom a nie je dôvod na postúpenie veci.

Odôvodnenie:
Proti obvinenému je vedené trestné stíhanie Obvodným oddelením PZ v Novom Meste nad Váhom pod ČVS: ORP-166/NM-NM-2011 pre prečin marenie výkonu úradného rozhodnutia podľa § 171 ods. 3 Trestného zákona na tom skutkovom základe, že odo dňa 15.08.2004 do 27.11.2004 neodovzdal syna, mal. XXXXX, nar. 05.03.1991, do starostlivosti matky XXXXX, ako mu bolo deklarované uznesením Okresného súdu v Novom Meste nad Váhom pod sp. zn. 7P/73/2004-134 zo dňa 20.09.2004, právoplatným a vykonateľným dňa 12.10.2004, ktorým súd bez návrhu začína konanie o nariadenie predbežného opatrenia a súd ukladá otcovi XXXXX povinnosť odovzdať mal. XXXXX do starostlivosti matky XXXXX, čo XXXXX neučinil, pričom následne až dňa 27.11.2004 bol mal. XXXXX matkou XXXXX nájdený vo Vysokých Tatrách a ponechaný v jej starostlivosti. 

	V priebehu vyšetrovania bolo zadovážené uznesenie Okresného súdu v Novom Meste nad Váhom pod sp. zn. 7P/73/2004-134 zo dňa 20.09.2004, bol vypočutý obvinený XXXXX, svedkyňa - poškodená XXXXX, ako i svedok XXXXX. 

 Vyšetrovací spis aktuálne obsahuje viacero vyhotovení uznesenia Okresného súdu v Novom Meste nad Váhom pod sp. zn. 7P/73/2004-134 zo dňa 20.09.2004, jedno z vyhotovení malo vyznačenú doložku právoplatnosti a vykonateľnosti pôvodne dňom 12.10.2004, druhé už obsahuje doložku právoplatnosti a vykonateľnosti  dňom 25.01.2005 a ostatné vyhotovenie obsahuje obidve doložky právoplatnosti a vykonateľnosti s tým, že to zo dňa 12.10.2004 je prečiarknuté. Z uvedených skutočností vyplýva, že pôvodná doložka právoplatnosti a vykonateľnosti dňom 12.10.2004 bola zrušená, pričom platí právoplatnosť a vykonateľnosť dňom 24.01.2005. 

V priebehu vyšetrovania bolo zistené a ustálené, že mal. XXXXX našla jeho matka XXXXX v meste Vysoké Tatry dňa 27.11.2004, kedy s ňou aj odcestoval do miesta trvalého bydliska matky. 

Podľa vyjadrenia obvineného XXXXX zo dňa 08.12.2004, mu malo byť uznesenie  Okresného súdu v Novom Meste nad Váhom pod sp. zn. 7P/73/2004-134 zo dňa 20.09.2004, doručené asi dňa 26.10.2004 prostredníctvom jeho právnej zástupkyne, pričom z Okresného súdu v Novom Mesto nad Váhom bola zadovážená doručenka, z ktorej vyplýva, že právna zástupkyňa JUDr. Katarína Kostolanská skutočne uznesenie prevzala dňa 25.10.2004. 
 
Podľa § 171 ods. 3 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov, kto po tom, čo sa proti nemu bezvýsledne použili opatrenia v občianskom súdnom konaní, smerujúce k výkonu rozhodnutia súdu alebo súdom schválenej dohody o výchove maloletých detí, marí výkon takého rozhodnutia alebo dohody alebo kto marí výkon predbežného opatrenia uloženého v občianskom súdnom konaní na ochranu osôb ohrozených násilím, potresce sa odňatím slobody až na jeden rok alebo peňažným trestom.

V predmetnej veci bolo síce podľa pôvodne dňom 12.10.2004 právoplatného a vykonateľného uznesenia Okresného súdu v Novom Meste nad Váhom pod sp. zn. 7P/73/2004-134 zo dňa 20.09.2004, preukázané, že obvinený XXXXX toto uznesenie nerešpektoval, keď minimálne od 12.10.2004 do 27.11.2004 maloletého XXXXX neodovzdal do starostlivosti matky XXXXX, avšak voči obvinenému neboli použité žiadne opatrenia v občianskom súdnom konaní, smerujúce k výkonu uvedeného uznesenia o výchove maloletých detí. Takýmto opatrením by bola napríklad výzva Okresného súdu Nové Mesto nad Váhom pre otca maloletého, aby rešpektoval predbežné opatrenie súdu o výchove maloletého, prípadne dokonca nútený výkon tohto predbežného opatrenia (súdna exekúcia), k čomu ale nedošlo. 

Z vyššie uvedených skutočností vyplýva, že v tejto trestnej veci neboli naplnené základné zákonné znaky stíhaného trestného činu, konkrétne objektívna stránka (konanie) stíhaného trestného činu, pretože voči obvinenému XXXXX neboli v občianskom súdnom konaní bezvýsledne použité žiadne opatrenia, smerujúce k výkonu rozhodnutia súdu o výchove maloletých detí. Obvinený XXXXX síce za predpokladu správnosti v tom čase vyznačenej doložky právoplatnosti a vykonateľnosti dňom 12.10.2004 maril výkon takéhoto rozhodnutia, no toto konanie nepostačuje na naplnenie zákonných znakov stíhaného trestného činu a to z dôvodu absencie vykonaných opatrení v zmysle vyššie uvedeného. V prípade, ak by aj takéto opatrenia vykonané boli, tak pri dodatočne súdom zmenenej doložke právoplatnosti a vykonateľnosti na deň 24.01.2005 by obvinený XXXXX dokonca ani predmetné uznesenie súdu nemaril, pretože mal. XXXXX bol v starostlivosti matky už od 27.11.2004, teda pred dátumom právoplatnosti a vykonateľnosti predmetného uznesenia. 

Na základe uvedených skutočností bolo potrebné rozhodnúť tak, ako je uvedené vo výrokovej časti tohto rozhodnutia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rudolf Michnica
prokurátor